b'\n_START_ARTICLE_\nAbdelaziz Bouteflika\n_START_SECTION_\nEl\xc3\xa4m\xc3\xa4kerta\n_START_PARAGRAPH_\nAbdelaziz Bouteflika syntyi Marokon Oujdan kaupungissa, mutta h\xc3\xa4nen perheens\xc3\xa4 oli alun perin per\xc3\xa4isin Algerian Tlemcenist\xc3\xa4 ja h\xc3\xa4n vietti suuren osan lapsuudestaan Algeriassa. Vuonna 1957 Bouteflika liittyi Algerian itsen\xc3\xa4isyytt\xc3\xa4 Algerian itsen\xc3\xa4isyyssodassa ajaneen Kansallisen vapautusrintaman eli FLN:n joukkoihin. H\xc3\xa4n nousi upseeriksi vuonna 1960 ja Algerian itsen\xc3\xa4istyess\xc3\xa4 vuonna 1962 Bouteflikasta tuli ensin maan nuoriso-, urheilu- ja matkailuministeri ja vuotta my\xc3\xb6hemmin ulkoministeri. Vuonna 1965 h\xc3\xa4n otti osaa Houari Boumediennen johtamaan vallankaappaukseen tuolloista presidentti Ahmed Ben Bellaa vastaan. Vallankaappauksen onnistuttua ja Boumediennen noustua presidentiksi Bouteflika jatkoi ulkoministerin virassa aina Boumediennen kuolemaan saakka vuonna 1978. Bouteflika vaikutti ensin mahdolliselta Boumediennen seuraajalta, mutta armeija asetti presidentiksi h\xc3\xa4nen sijaan Chadli Bendjedidin ja hieman my\xc3\xb6hemmin Bouteflika menetti ulkoministerin virkansa. Vuonna 1981 Bouteflikaa vastaan nostettiin syytteet korruptiosta ja h\xc3\xa4n pakeni maasta._NEWLINE_Bouteflika palasi Algeriaan vuonna 1987 ja liittyi j\xc3\xa4lleen FLN:n riveihin. Vuonna 1999 h\xc3\xa4n voitti Algerian presidentinvaalit, joita syytettiin vilpillisiksi ja josta h\xc3\xa4nen vastustajansa olivat t\xc3\xa4st\xc3\xa4 syyst\xc3\xa4 vet\xc3\xa4ytyneet. Joka tapauksessa Bouteflika keskittyi ensimm\xc3\xa4isell\xc3\xa4 presidentinkaudellaan j\xc3\xa4lleenrakentamaan Algerian sis\xc3\xa4llissodassa tuhoja k\xc3\xa4rsinytt\xc3\xa4 maata. H\xc3\xa4n my\xc3\xb6nsi my\xc3\xb6s sodan lopettamiseksi yleisen armahduksen hallintoa vastaan taisteleville islamisteille. Vuonna 2004 Bouteflika voitti j\xc3\xa4lleen presidentinvaalit. Huolimatta h\xc3\xa4nen edellisen vaalikautensa saavutuksista islamistit itsemurhaiskuja Algeriassa al-Qaidan nimiss\xc3\xa4. Vuonna 2005 h\xc3\xa4n k\xc3\xa4rsi my\xc3\xb6s terveysongelmista, joiden vaikutusta spekuloitiin mediassa. T\xc3\xa4st\xc3\xa4 huolimatta vuonna 2008 Algerian parlamentti hyv\xc3\xa4ksyi muutoksen perustuslakiin, jolla poistettiin per\xc3\xa4kk\xc3\xa4isten presidentinkausien rajoitukset. T\xc3\xa4m\xc3\xa4n muutoksen avulla Bouteflika valittiin kolmannelle presidentinkaudelleen vuonna 2009 ja nelj\xc3\xa4nnelle vuonna 2014._NEWLINE_Bouteflika sai 2013 aivoverenvuodon ja on ollut sen j\xc3\xa4lkeen harvoin julkisuudessa. H\xc3\xa4nen oli kuitenkin m\xc3\xa4\xc3\xa4r\xc3\xa4 pyrki\xc3\xa4 viidennelle presidenttikaudelleen huhtikuussa 2019. Helmikuusta 2019 l\xc3\xa4htien mielenosoitukset Bouteflikaa vastaan yltyiv\xc3\xa4t, koska 82-vuotiaan ja huonokuntoisen presidentin ei en\xc3\xa4\xc3\xa4 katsottu selviytyv\xc3\xa4n teht\xc3\xa4vist\xc3\xa4\xc3\xa4n. Maaliskuussa 2019 presidentinkanslia ilmoitti, ett\xc3\xa4 Bouteflika ei asetu en\xc3\xa4\xc3\xa4 ehdolle, vaalit siirret\xc3\xa4\xc3\xa4n ainakin loppuvuoteen 2019 ja niit\xc3\xa4 ennen j\xc3\xa4rjestet\xc3\xa4\xc3\xa4n kansalliskokous perustuslain uudistamiseksi. Huhtikuun alussa Bouteflika ilmoitti eroavansa saman tien, kun Algerian asevoimien komentaja oli vaatinut h\xc3\xa4nen asettamistaan virkasyytteeseen.'